Επαναλαμβανόμενες 24ωρες απεργίες ξεκίνησαν από χθες (Δευτέρα) οι εργαζόμενοι στο Δημοσιογραφικό Οργανισμό Λαμπράκη του Σταύρου Ψυχάρη.

Το αποφάσισε η Γενική Συνέλευση των εργαζομένων και οι απεργίες θα συνεχιστούν μέχρι να πληρωθούν ένα 15νθήμερο (του Αυγούστου!) και το δώρο Χριστουγέννων.

Ο Αντώνης Καρακούσης, διευθυντής του «Βήματος της Κυριακής», μετέφερε στον κόσμο το μήνυμα πως δεν υπάρχουν χρήματα ούτε καν για να καλυφθεί ένα μέρος του δώρου των Χριστουγέννων.

Αλλωστε κι ένα μικρό ποσό που κατατέθηκε την Παρασκευή, δεσμεύτηκε από τις τράπεζες λόγω χρεών του Οργανισμού προς αυτές.

O Καρακούσης πρόσθεσε ότι ο Σταύρος Ψυχάρης αδυνατεί να πληρώσει τα τοκοχρεολύσια δανείων του στις τράπεζες, με αποτέλεσμα αυτές από την 1η Ιανουαρίου 2017 να παίρνουν τον έλεγχο του δημοσιογραφικού ομίλου.

Πράγμα το οποίο σημαίνει πως θα προχωρήσουν σε εκκαθάριση (εν λειτουργία;) με σκοπό να πουλήσουν το μαγαζί σε όποιον ενδιαφερόμενο.

Ο κόσμος στον ΔΟΛ μετρά ήδη πέντε μήνες απλήρωτος. Και ρίχνει τις ευθύνες στην ιδιοκτησία του Συγκροτήματος, σκεφτείτε πως μόνο δύο άνθρωποι ψήφισαν κατά της απεργίας.

Πληροφορίες θέλουν τον Σταύρο Ψυχάρη να περνάει τις χριστουγεννιάτικες διακοπές του στο Λονδίνο. Αυτά είναι...